2ปีปรับยกแผงเงินเดือนขรก.
รัฐเอาใจข้าราชการ ปรับฐานเงินเดือนภายใน 2 ปี
30 ก.ย. 2554

รัฐเอาใจข้าราชการ ปรับฐานเงินเดือนภายใน 2 ปี
แหล่งข่าวจากกระทรวงการคลัง เปิดเผยว่า คณะกรรมการข้าราชการพลเรือน (ก.พ.) และกรมบัญชีกลาง มีข้อสรุปการปรับฐานเงินเดือนข้าราชการทั้งระบบ เพื่อให้สอดคล้องกับการปรับขึ้นเงินเดือนข้าราชการปริญญาตรีเข้าใหม่เดือนละ 1.5 หมื่นบาท ตามนโยบายของรัฐบาลเรียบร้อยแล้ว 
กระทรวงการคลังเตรียมจะเสนอให้คณะรัฐมนตรี (ครม.) พิจารณาเห็นชอบและอนุมัติในวันที่ 4 ต.ค.นี้ 
ทั้งนี้ ก.พ.จะเสนอให้ ครม.ปรับฐานเงินเดือนข้าราชการทั้งระบบในช่วง 2 ปี เริ่มวันที่ 1 ม.ค. 2555 เหมือนกับข้าราชการปริญญาตรีเข้าใหม่ โดยจะเป็นภาระงบประมาณเพิ่มปีละ 1.5 หมื่นล้านบาท ไม่รวมกับภาระการปรับเพิ่มเงินเดือนข้าราชการปริญญาตรี 1.5 หมื่นบาท ปีละ 1.88 หมื่นล้านบาท
“การปรับฐานเงินมีเปลี่ยนจากทำภายใน 4 ปี เป็น 2 ปี เพื่อให้เห็นผลเร็ว เป็นการซื้อใจข้าราชการทั้งระบบกว่า 2 ล้านคน” แหล่งข่าวเปิดเผย
สำหรับข้อเสนอในการปรับฐานเงินเดือนนี้จะเริ่มตั้งแต่ข้าราชการวุฒิ ปวช.ปริญญาเอก โดยในส่วนข้าราชการ ปวช.มีเงินเดือนต่ำสุดที่ทำงานมา 1 ปี คือ 6,400 บาท และต่ำสุดที่ทำงานมา 10 ปี คือ 1.4 หมื่นบาท 
ข้าราชการ ปวส.เงินเดือนต่ำสุดที่ทำงานมา 1 ปี คือ 7,670 บาท และต่ำสุดที่ทำงานมา 10 ปี คือ 16,710 บาท
ข้าราชการปริญญาตรี เงินเดือนต่ำสุดที่ทำงานมา 1 ปี คือ 9,140 บาท และต่ำสุดที่ทำงานมา 10 ปี คือ 19,910 บาท ข้าราชการปริญญาโท เงินเดือนต่ำสุดที่ทำงานมา 1 ปี คือ 1.26 หมื่นบาท และต่ำสุดที่ทำงานมา 10 ปี คือ 23,110 บาท ข้าราชการปริญญาเอก เงินเดือนต่ำที่ทำงานมา 1 ปี คือ 17,010 บาท และต่ำสุดที่ทำงานมา 10 ปี คือ 28,110 บาท 
หลังจากปรับฐานเงินเดือนในปีที่ 2 แล้วนั้น ข้าราชการเก่าที่จบ ปวช.ที่ทำงานมา 1 ปี เงินเดือนจะอยู่ที่ 10,690 บาท ส่วนที่ทำงานมา 10 ปี อยู่ที่ 17,110 บาท ส่วน ปวส.ที่ทำงานมา 1 ปี เงินเดือนจะอยู่ที่ 12,010 บาท 
สำหรับผู้ที่ทำงานมา 10 ปี จะอยู่ที่ 19,810 บาท ปริญญาตรีข้าราชการที่ทำงานมา 1 ปี เงินเดือนจะอยู่ที่ 16,310 บาท ส่วนที่ทำงาน 10 ปี จะอยู่ที่ 23,810 บาท 
ปริญญาโทที่ทำงานมา 1 ปี เงินเดือนจะอยู่ที่ 18,710 บาท ส่วนข้าราชการที่ทำงาน 10 ปี จะอยู่ที่ 26,610 บาท และปริญญาเอกที่ทำงานมา 1 ปี เงินเดือนจะอยู่ที่ 24,810 บาท ส่วนข้าราชการที่ทำงาน 10 ปี จะอยู่ที่ 33,210 บาท โครงสร้างดังกล่าวจะแก้ไขความลักลั่นของเงินเดือนข้าราชการได้ทั้งระบบ